Նավաորդ

Նավաորդ, շաղափուկ, տերեդինիդների ընտանիքի ծովային երկփեղկանի փափկամորթ։ Ապրում է ծովն ընկած փայտի կտորների մեջ, փայտյա նավերի և հիդրոտեխնիկական կառույցների ստորջրյա մասերում (այստեղից՝ անվանումը) և քայքայում փայտը։ Մարմինը որդանման է, առաջնամասի փոքրիկ խեցին շաղափի դեր է կատարում։ Հերմաֆրոդիտ է։ Սնվում է թեփով և պլանկտոնային օրգանիզմներով։ Նավաորդերը տարածված են արևադարձային և բարեխառն գոտիների ծովերում։ Նավաորդից պաշտպանելու համար փայտը ներկում են հատուկ թունավոր ներկերով, ծծեցնում կրեոզոլով։